दिनै बागसा जिलानि मुसलपुर महकुमानि सिङाव थानाय बिटिसिनि दिहिरा बियाबनि बेन्दोंनि बरबरीयाव बरबरी, पाखामारा आरो सैबारी दखरा इउ पि पि एल आइजो गांखं हानजानि बान्जायनायाव ओनसोलनि आइजोफोरखौ लानानै फैबाय थानाय बिटिसि बिसायख’थिनि सोमोन्दै मोनसे आलांगा मेल खुंफुं जालाङो । बे मेलाव मिरु इउ पि पि एलनि आइजो गांखंनि आफादगिरि बिना गयारीया बिबुंथियाव बुङो दि बिटिसि बिसायख’थियाव इउ पि पि एल दोलोआ सोरखार दानो हानाय मेजिक नम्बरल’ लानानैबाबो बिटिसि सोरखार दागोना रोखा। बिनि उनाव बिटिआर ओन्सोलाव गासैबो हारि माहारिनि समान जौगाथाइनि थाखाय खामानि मावगोन इउपिपिएल सोरखारा । लोगोसेनो आइजो माहारिनि गोहोजों फैबाय थानाय बिटिसि बिसायख’थिआव मोन 30 नि बारा बियाबाव देरहागोना रोखा नुहरबाय होननानै बुंथियो । मिरु इउपिपिएलनि आइजो गांखंनि आफादगिरि बिना गयारीआ लोगोसेनो बुंबावोदि दुलाराय बर’ आइजो आफादनि आफादगिरि बिभारानी नार्जारीआ बिटिआर गोरोबथानि माखासे दफाफोरखौ सुखुयाखै होननानै बुंनायनि हेंथायै गोख्रों फिननाय होनानै बुंथियोदि बिटिआर गोरोबथानि गेजेरजोंनो बिटिआरनि हारि- माहारिनि समान जौगानाया फैगोन बे रोखा । जानो हागौ बिभारानी नार्जारीआ दासिमबो बिटिआर गोरोबथानि बिलायाव थानाय माखासे दफाफोरखौ फरायजोबाखै होननानै बागसा जिल्लानि 23 नं दिहिरा बियाबनि बरबरीआव खुंनाय मोनसे बिटिसि बिसायख’थिनि फोसावदिं आफादनि हाबाफारिआव बाहागो लानानै बुंथियो । निरुपमा गयारीआ आफाद दैदेननाय हाबाफारियाव दुलाराय बर’ फरायसा आफादनि बारग’ लेङाइ आफादगिरि रमिअ पि नार्जारी, दिहिरा बियाबनि इउ पि पि एलनि बिजाथि जगदीश रामसियारी, मुसलपुर बियाबनि इउ पि पि एलनि बिजाथि राकेश ब्रह्म, मुसलपुर जिला इउ पि पि एल आइजो गांखंनि आफादगिरि कनिका दास बर’, मुसलपुर जिल्ला इउ पि पि एल आइजो गांखंनि नेहाथारी जानकि ब्रह्ममोना नुजाथिनाय हाबाफारियाव ओनसोलनि गोबां जौ आइजोफोरा बाहागो लायो।